נטע ריבקין

נטע ריבקין (נולדה ב-19 ביוני 1991) היא מתעמלת אמנותית ישראלית לשעבר. ריבקין היא הישראלית הראשונה שזכתה במדליה באליפות העולם בהתעמלות אמנותית, לאחר זכייתה במדליית ארד בתרגיל החישוק (מונפלייה 2011) והישראלית הראשונה שזכתה במדליה באליפות אירופה בהתעמלות אמנותית, לאחר זכייתה במדליית כסף בתרגיל האלות (מינסק 2011). באולימפיאדת לונדון (2012) סיימה במקום שביעי בגמר קרב רב ובאולימפיאדת ריו דה ז'ניירו (2016) היא נשאה את דגל ישראל בטקס הפתיחה. ריבקין נולדה ב-1991 וגדלה בפתח תקווה, לוורוניקה וארקדי שעלו מסנט פטרבורג שברוסיה באותה שנה. היא החלה להתאמן בהתעמלות אמנותית בגיל 5 וחצי, בקבוצת מכבי תל אביב, בהדרכתה של אלה סמופלוב. בשנת 2007 סיימה במקום 13 באליפות אירופה שנערכה באזרבייג'ן. עוד באותה שנה זכתה במקום 20 באליפות העולם שנערכה ביוון. בעקבות הישגים אלה וגילה הצעיר החליט הוועד האולימפי לצרף אותה למשלחת הישראלית לאולימפיאדת בייג'ינג (2008), אף שלא השיגה את הקריטריון האולימפי הישראלי, כאחת משלושה ספורטאים צעירים. ריבקין הייתה הספורטאית הצעירה ביותר במשלחת הישראלית לאולימפיאדת בייג'ינג, וסיימה במקום 14. באליפות העולם שהתקיימה במיה שביפן בשנת 2009 סיימה במקום 14 בתחרות הקרב-רב. במרץ 2010 זכתה ריבקין במדליית ארד בתרגיל הכדור בתחרות שנערכה בפורטוגל במסגרת סבב גביע העולם. חודש לאחר מכן זכתה במדליית ארד בתרגיל החישוק בסבב גביע העולם שנערך בצרפת. באליפות אירופה בהתעמלות אמנותית שנערכה בברן באפריל 2010, סיימה ריבקין במקום חמישי בתחרות קרב-רב בתוצאה של 108.400 נקודות. היא פתחה בתרגיל החישוק בתוצאה של 26.750 נקודות, השיגה בתרגיל החבל תוצאה של 27.350 נקודות, בתרגיל הכדור 27.250 נקודות ובתרגיל סרט צברה 27.050 נקודות; בכך זכתה בדירוג הגבוה ביותר שהשיגה עד אז מתעמלת ישראלית בתחרות הקרב-רב שכוללת את ארבעת המכשירים. באליפות העולם בהתעמלות אמנותית שנערכה במוסקבה בספטמבר אותה שנה, סיימה במקום 11 בקרב-רב, ועלתה לראשונה לגמר בתרגיל הכדור, בו סיימה במקום שביעי. באליפות אירופה בהתעמלות אמנותית שנערכה במינסק במאי 2011 זכתה ריבקין במדליית כסף בתרגיל האלות (27.900 נק'), אחרי ליובוב צ'רקשיינה מבלארוס (28.300 נק') ולפני אלינה מקסימנקו מאוקראינה (27.525 נק') ובכך הייתה למתעמלת הישראלית הראשונה שזכתה במדליה בתחרות זו. נוסף לכך, סיימה במקום חמישי בתרגיל הכדור (27.5 נק'), במקום שביעי בתרגיל הסרט (26.975 נק') ובמקום שביעי בתרגיל החישוק (27.225 נק'). באליפות העולם שנערכה במונפלייה שבצרפת בספטמבר 2011 זכתה ריבקין במדליית ארד בתרגיל החישוק (28.000 נק'), אחרי יבגניה קנייבה ודריה קונדקובה מרוסיה, ובכך הייתה למתעמלת האמנותית הישראלית הראשונה שזכתה במדליה באליפות העולם. לאחר הזכייה אמרה: "יש לי רצון עז להביא עוד הישגים למדינה הקטנה והיפה שלנו". נוסף לכך, סיימה במקום חמישי בתרגיל האלות (27.950 נק'), במקום שביעי בתרגיל הכדור (27.375 נק'), ובמקום שמיני בתרגיל הסרט (26.450 נק'). בגמר תחרות קרב-רב ביצעה מספר טעויות וסיימה במקום עשירי (107.925 נק'), לאחר שבמוקדמות דורגה במקום שביעי. הישג זה הספיק כדי לעמוד בקריטריון אולימפי שנדרש ממנה כדי להשתתף באולימפיאדת לונדון (2012), שהייתה האולימפיאדה השנייה שלה. באולימפיאדה קבעה ריבקין את הישג השיא למתעמלת ישראלית עד אז כשעלתה לגמר הקרב רב וסיימה במקום השביעי. מאוחר יותר נשבר השיא על ידי לינוי אשרם שזכתה במדליית זהב בטוקיו (2020). ביוני 2014 סיימה במקום הרביעי בתחרות קרב רב באליפות אירופה בבאקו, אזרבייג'ן. ביוני 2015 זכתה ריבקין במדליית ארד בתרגיל החישוק במשחקים האירופיים (2015) שהתקיימו בבאקו, אזרבייג'ן. באליפות העולם שנערכה בספטמבר 2015 הגיעה ריבקין לשלושה גמרים, בקרב-רב, בחישוק ובכדור. בקרב-רב סיימה במקום שביעי (הישג שיא למתעמלת ישראלית עד אז). באולימפיאדת ריו דה ז'ניירו (2016) היא סיימה במקום שישי בתרגיל עם כדור ובמקום שמיני בתרגיל עם חישוק, לאחר שבמהלך התרגיל איבדה פעמיים שליטה בחישוק. ריבקין סיימה את מוקדמות הקרב רב במקום 13 ולא העפילה לגמר. ב-22 בדצמבר 2016 הודיעה ריבקין על פרישה. כיום ריבקין מתגוררת בגבעתיים, ובשנת 2017 הצטרפה לעיריית גבעתיים כדי לקדם את תחום הספורט בעיר. היא למדה בקריה האקדמית אונו לתואר ראשון בחינוך וחברה, עם התמחות בספורט. כיהנה כיו"ר ועדת הספורטאים בוועד האולימפי הישראלי, עד למינוי היו"ר החדש שחר צוברי בספטמבר 2021. בשנת 2023 החלה קריירה חדשה כמאמנת מנטלית, מרצה לחוסן מנטלי ומצוינות בספורט בעסקים ובחיים ומנחת כיתות אמן ברחבי העולם. ריבקין הייתה חברה בוועדת הפרס של פרס ישראל בתחום ספורטאים מצטיינים לשנת 2024. מדיה וקבצים בנושא נטע ריבקין בוויקישיתוף נטע ריבקין, ברשת החברתית פייסבוק נטע ריבקין, ברשת החברתית אינסטגרם נטע ריבקין, באתר olympedia.org נטע ריבקין, באתר התאחדות ההתעמלות הבין-לאומית נטע ריבקין, באתר הוועד האולימפי בישראל רוני דורי, מחכה לבייג'ין, באתר הארץ, 23 ביוני 2008 אורן אהרוני, נטע ריבקין הדהימה עם מקום 5 באליפות אירופה, באתר ynet, 16 באפריל 2010 אורי טלשיר, נטע ריבקין: "ההיסטוריה היא שלי", באתר הארץ, 30 במאי 2011 אורי טלשיר, "עשיתי הרבה מעבר למה שהייתי צריכה", באתר הארץ, 25 בספטמבר 2011 ריבקין: 'אי אפשר להגיד שהמשלחת אכזבה, היו גמרים', באתר וואלה, 14 באוגוסט 2012 ערן נבון, "הספורט הציל אותי", באתר ישראל היום, 17 באוגוסט 2012 אורי טלשיר, נטע ריבקין: "סדר היום שלי? מצחיק, אני חיה באולם", באתר הארץ, 3 באוקטובר 2014 ערן נבון, נקראה לדגל, באתר ישראל היום, 22 ביולי 2016 אורי קידר, נטע ריבקין מספרת הכל: על הגעגועים לאבא שנפטר ומשטר האימונים הנוקשה, באתר mynet‏ פתח תקווה, 10 במרץ 2017 טליה לוין, ‏"הלוואי שאבא שלי היה רואה אותי נושאת את דגל המשלחת באולימפיאדה", באתר מעריב אונליין, 29 באפריל 2018 Abigail Klein Leichman, Neta Rivkin, Israel’s top rhythmic gymnast, ISRAEL21c, ‏2011-10-25 (באנגלית אמריקאית) מדליות ארד למתעמלות האמנותיות בפורטוגל, ONE ynet, ריתמיקה: ארד לריבקין ופילנובסקי בצרפת, באתר ynet, 28 במרץ 2010 אורן אהרוני, היסטוריה: מדליה באל' אירופה בהתעמלות, באתר ynet, 29 במאי 2011 התעמלות: ארד לנטע ריבקין באליפות העולם, מעריב, 20 בספטמבר 2011 אורן אהרוני, נטע ריבקין סיימה רביעית באליפות אירופה, באתר ynet, 14 ביוני 2014 מערכת וואלה! ספורט‏, המשחקים האירופיים, היום העשירי: שלוש מדליות בהתעמלות אומנותית, באתר וואלה, 21 ביוני 2015 בן מיטלמן, ‏גדולת המתעמלות הישראליות: נטע ריבקין הודיעה על פרישה, באתר ‏מאקו‏, 22 בדצמבר 2016 אורן אהרוני, ריבקין תקדם את נושא הספורט בעיריית גבעתיים, באתר ynet, 20 ביוני 2017 אורן אהרוני, מסתערים על התואר, באתר ynet, 18 באוקטובר 2020 מערכת ספורט היום, שחר צוברי נבחר ליו"ר ועדת הספורטאים של הוועד האולימפי, באתר ישראל היום, 26 בספטמבר 2021 שירי אלג'ם, ‏שחר צוברי נבחר ליו"ר ועדת הספורטאים, באתר ערוץ הספורט, 26 בספטמבר 2021 מתן חביליו, ‏הקריירה החדשה של נטע ריבקין: "הפכתי את החוויות מהספורט למקצוע", באתר ‏מאקו‏, 15 בספטמבר 2023 RAFI AGIV TALENT AGENCY | כל המיוצגים | נטע ריבקין |, באתר RAFI AGIV TALENT AGENCY מיקי ברקוביץ' הוא חתן פרס ישראל בתחום ספורטאים מצטיינים, באתר משרד החינוך, ‏3 באפריל 2024